ইডি-র তল্লাশি নিয়ে হাইকোর্টে তৃণমূল কংগ্রেস!

ওয়েব ডেস্ক : আইপ্যাকের (I-PAC) অফিস ও সংস্থার কর্ণধার প্রতীক জৈনের বাড়িতে ইডি তল্লাশি ঘিরে এবার আইনি পথে হাঁটল রাজ্যের শাসকদল তৃণমূল কংগ্রেস (TMC)। ইডির এই অভিযানকে চ্যালেঞ্জ জানিয়ে কলকাতা হাইকোর্টে (Calcutta High Court) আবেদন জানাল রাজ্যের শাসক দল। শাসক শিবিরের অভিযোগ, রাজনৈতিক উদ্দেশ্যপ্রণোদিত ভাবে এই তল্লাশি চালানো হয়েছে।

হাই কোর্টে জমা দেওয়া আবেদনে তৃণমূল জানিয়েছে, আইপ্যাক তাদের পরামর্শদাতা সংস্থা। ২০২৬ সালের বিধানসভা নির্বাচনের আগে দলের বিভিন্ন কৌশল, পরিকল্পনা ও গুরুত্বপূর্ণ নথি আইপ্যাকের (I-PAC) কাছে ছিল। বিজেপি ইডিকে ব্যবহার করে সেই সমস্ত তথ্য হাতিয়ে নেওয়ার চেষ্টা করছে বলে অভিযোগ করা হয়েছে তৃণমূলের তরফে।

সূত্রের খবর, এই মামলার অনুমতি মিলেছে। শুক্রবার এই মামলার শুনানির হওয়ার কথা। জানা যাচ্ছে ইডির (ED) এই অভিযানকে ঘিরে এখনও পর্যন্ত তিনটি মামলা দায়ের হয়েছে আদালতে। সব মামলার শুনানি হতে পারে একই দিনে।

আরও খবর : আইপ্যাকে ইডির হানা নিয়ে কী বললেন রাজ্যপাল?

প্রসঙ্গত, ২০২০ সালে দিল্লির ইডি দফতরে দায়ের হওয়া কয়লা পাচার মামলার সূত্র ধরে বৃহস্পতিবার১০টি জায়গায় তল্লাশি চালায় ইডি (ED)। এর মধ্যে কলকাতার (Kolkata) ছ’টি জায়গায় অভিযান চালানো হয়। তবে সবচেয়ে বেশি আলোড়ন তৈরি হয় আইপ্যাকের কর্ণধার প্রতীক জৈনের লাউডন স্ট্রিটের বাড়ি এবং সল্টলেকের অফিসে ইডি হানাকে কেন্দ্র করে।

খবর পেয়ে এদিন প্রতীক জৈনের বাড়িতে পৌঁছন মুখ্যমন্ত্রী মমতা বন্দ্যোপাধ্যায় (Mamata Banerjee)। তার পরেই তিনি সল্টলেকের আইপ্যাক অফিসেও যান। প্রায় চার ঘণ্টা তিনি ওই অফিসেই ছিলেন তিনি। এর পরেই এবার ইডির এই অভিযানকে চ্যালেঞ্জ জানিয়ে কলকাতা হাই কোর্টে আবেদন জানাল রাজ্যের শাসক দল।